Kibar a 3: A Ãdem ne a Hawa
BÕE n be foto kãngã zug n pa wõnd rũmsã? Yaa neb a yiibã. Bãmb la pipi raoã la pipi pagã. Yaa ãnd n naan-ba? Yaa Wẽnnaam. Yãmb mii Wẽnnaam yʋʋr bɩ? A yʋʋr la a Zeova. Raoã yʋʋr la a Ãdem, tɩ pagã yʋʋr yaa a Hawa.
Wẽnnaam a Zeova sẽn wa n na n naan a Ãdmã, a yãka tom n maan a yĩngã tɩ yaa sõma. Rẽ poore, a fʋʋsa a Ãdem yõ-bogdẽ wã, n kõ-a vɩɩm.
Wẽnnaam a Zeova kõo a Ãdem tʋʋmde. A yeel-a lame t’a pʋd rũmsã fãa yʋya. Tõeeme t’a Ãdem reng n maaga a meng n ges rũmsã fãa sẽn yaa to-to, n yaool n pʋd rũng fãa yʋʋre. La a Ãdem sẽn wa n pʋt rũmsã yʋyã, a mikame tɩ bũmb la b tara, tɩ yẽ pa tarẽ ye. Yãmb mii sẽn yaa bũmb ning bɩ?
A mikame tɩ rũmsã fãa yaa raad la yãanse. Wob-raad la wob-yãans ra beeme, tɩ bõn-yẽ-raad la bõn-yẽ-yãans me beẽ. La a Ãdem yẽ ra yaa a yembre. Rẽ n so t’a Zeova kɩt t’a Ãdem gũsi, t’a yãk a sĩif kõbr n naan pag n kõ-a.
Ad a Ãdem sũurã segd n yɩɩ noog koe! A Hawa me sũurã ra segd n yaa noogo, a sẽn be zĩ-neerã pʋgẽ wã. Masã, b ra tõe n doga kamba, la b vɩɩmd ne sũ-noogo.
A Zeova ra ratame t’a Ãdem ne a Hawa vɩɩmd wakat fãa. A ra ratame tɩ b maneg tẽngã fãa t’a yɩ neer wa Edɛn. Ad woto fãa sɩd kɩtame t’a Ãdem ne a Hawa sũur ra yaa noog wʋsgo. Yãmb me sã n da paam n na n maneg tẽngã t’a yɩ neere, y ratame bɩ? La a Ãdem ne a Hawa sũ-noogã pa kaoos ye. D ges bũmb ning sẽn maane.
Yɩɩl Sõamyã 83:18, Traduction du monde nouveau; Sɩngre 1:26-31; 2:7-25.
Sogsgo
- Bõe n kɩt tɩ foto ning sẽn be kibar a yiib-n-soabã pʋgẽ wã pa wõnd sẽn be tãab-n-soabẽ wã?
- Ãnd n naan pipi raoã, la raoã yʋʋr yaa bõe?
- Tʋʋm-bʋg la Wẽnnaam kõ a Ãdmã?
- Bõe yĩng tɩ Wẽnnaam kɩt t’a Ãdem gũs sõmã?
- A Ãdem ne a Hawa ra tõe n vɩɩmda wakat a wãna, la tʋʋm-bʋg la Wẽnnaam a Zeova kõ-ba?
Sogsg a taaba
- Karm-y Yɩɩl Sõamyã 83:18, NW.
Wẽnnaam yʋʋr la a bõe, la dũniyã gill zugu, ãnd n be n zem-a? (Zer. 16:21; Dan. 4:14)
- Karm-y Sɩngr 1:26-31.
Bõe la Wẽnnaam naan rasem a yoob-n-soabã, la bõe yĩng t’a ra yaa toor ne rũmsã? (Sɩng. 1:26)
Bõe la a Zeova kõ ninsaal la rũmsã fãa? (Sɩng. 1:30)
- Karm-y Sɩngr 2:7-25.
A Ãdem maana wãn n tõog n pʋd rũmsã yʋya? (Sɩng. 2:19)
Wãn-wãn la Sɩngr 2:24 sõngd tõnd tɩ d bãng a Zeova sẽn tagsd bũmb ning kãadmã zugu, welg-taabã zugu, la kãadmã kaoob zugu? (Mat. 19:4-6, 9)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn